Aalborg Håndbold fik en perfekt sæsonstart, da de vandt stort over Nordsjælland Håndbold på hjemmebane med 34-25.

Aalborg Håndbold spillede sig til en perfekt start på sæsonen på hjemmebane i Gigantium, da de vandt 34-25 over Nordsjælland Håndbold. Holdet havde en forrygende sæson sidste år, hvor de vandt både det danske mesterskab og pokalturneringen. Sidste tirsdag kunne holdes ligeledes tilføje vinder af Super Cuppen til deres sejrsliste. Derfor er forventningerne til Aalborg Håndbold tårnhøje denne sæson. Høje forventninger til Aalborg Håndbold Før kampens start satte direktør Jan Larsen ord på forventningerne til Aalborg Håndbold i denne sæson. - Sæsonen er lige startet, men det er vores ambition at spille med helt fremme i toppen, siger Jan Larsen. Han indrømmer dog, at der er pres på hver gang. - Vi melder selv ud, at vi gerne vil vinde, så vi lægger også pres på os selv, siger Jan Larsen. Med den efterhånden lange sejrsliste lægger Jan Larsen heller ikke skjul på, at holdet også har tårnhøje forventninger til sig selv til trods for mange dygtige hold. - Målsætningen er, at vi gerne vil genvinde alle titlerne, det siger sig selv. Vi ved også godt, det bliver svært, men vi har et hold, og vi har en organisation, der godt kan gøre det, så det kan jeg roligt afsløre, at det er målsætningen, siger Jan Larsen. Selvom der venter holdet en travl sæson forude, så er Jan Larsen ikke bekymret for, om holdet kan klare det. - Vi har en bred trup, og der er mange, der kan byde ind. Det er også derfor, vi har investeret ekstra i truppen i år for netop at have lidt flere ressourcer, siger Jan Larsen og indrømmer, at det hele selvfølgelig afhænger af, om nogle af spillerne bliver skadet i løbet af sæsonen.